OBRAZLOŽENJE

PRVIH IZMJENA I DOPUNA PRORAČUNA OPĆINE BAŠKA ZA 2025. GODINU

Sukladno odredbama Zakona o proračunu (Narodne novine br. 144/21) predlažu se I. Izmjene i dopune Proračuna Općine Baška za 2025. godinu.

Proračun Općine Baška za 2025. godinu usvojen je na 28. sjednici Općinskog vijeća održanoj 16. prosinca 2024. godine te objavljen u Službenim novinama Primorsko-goranske županije br. 54/24.

Sukladno Odlukama Općinskog načelnika izvršeno je osam preraspodjela sredstava u Proračunu Općine Baška za 2025. godinu koje su donijete 22. siječnja 2025., 25. veljače 2025., 4. ožujka 2025., 21. ožujka 2025., 25. ožujka 2025., 8. travnja 2025., 28. travnja 2025. i 30. travnja 2025. godine.

Prve izmjene i dopune Proračuna Općine sastoji se od općeg i posebnog dijela proračuna te obrazloženja općeg dijela. Obrazloženje općeg dijela Prvih izmjena i dopuna Proračuna sadrži obrazloženje prihoda i rashoda, primitaka i izdataka proračuna te obrazloženje prenesenog manjka odnosno viška proračuna.

Predložene Prve izmjene i dopune Proračuna Općine Baška za 2025. godinu temelje se na ostvarivanju proračunskih prihoda i primitaka, te izvršavanju rashoda i izdataka tekuće godine a u skladu sa Zakonom o proračunu (Narodne novine br. 144/21) i na Odluci o raspodjeli rezultata poslovanja. Na osnovu navedenih podataka pojedine vrste prihoda mijenjaju se u financijskom iznosu, a za pojedine aktivnosti i projekte predlaže se povećanje ili smanjenje izvora financiranja za iste.

OBRAZLOŽENJE OPĆEG DIJELA PRORAČUNA

I. OBRAZLOŽENJE PRIHODA I RASHODA, PRIMITAKA I IZDATAKA

A) PRIHODI I PRIMICI

Ovim Izmjenama i dopunama Proračuna predlaže se smanjivanje prihodovne stane proračuna za 338.265,31 eura, na iznos od 9.541.637,69 eura, u što je uključen i višak prihoda iz prethodne godine, a prikaz povećanja/smanjenja daje se u nastavku:

Tablica 1. Prihodi i primici Proračuna

EUR

|  |  |  |  |
| --- | --- | --- | --- |
| OPIS | PLAN ZA 2025. GODINU | POVEĆANJE/SMANJENJE | IZMJENE 2025. (NOVI PLAN) |
| UKUPNI PRIHODI I PRIMICI | 9.879.903,00 | -338.265,31 | 9.541.637,69 |
| PRIHODI POSLOVANJA | 6.774.817,00 | -238.006,98 |  6.536.810,02 |
| PRIHODI OD POREZA | 3.062.258,00 | -194.983,50 | 2.867.274,50 |
| POMOĆI | 1.671.048,00 | 36.843,65 | 1.707.891,65 |
| PRIHODI OD IMOVINE | 781.093,00 | -61.045,00 | 720.048,00 |
| PRIHODI OD UPRAVNIH I ADMINISTRATIVNIH PRISTOJBI | 1.200.418,00 | -18.822,13 | 1.181.595,87 |
| KAZNE, UPRAVNE MJERE | 60.000,00 | 0,00 | 60.000,00 |
| PRIHODI OD PRODAJE NEFINANCIJSKE IMOVINE | 436.372,00 | -207.958,00 | 228.414,00 |
| PRIHODI OD PRODAJE NEPROIZVEDENE IMOVINE | 436.094,00 | -207.958,00 | 228.136,00 |
| PRIHODI OD PRODAJE PROIZVEDENE IMOVINE  | 278,00 | 0,00 | 278,00 |
| VIŠAK/MANJAK PRIHODA IZ PRETHODNE GODINE  | 46.453,00 | 107.699,67 | 154.152,67 |

Kao i u dosadašnjem planu proračuna Općine Baška, u ukupnoj strukturi prihoda i primitaka najveći udio u ukupnim prihodima i primicima čine prihodi poslovanja u iznosu od 6.536.810,02 eura, prihodi od prodaje nefinancijske imovine iznose 228.414,00 eura, dok preneseni višak iz prethodne godine iznosi 154.152,67 eura.

Prihodi poslovanja sastoje se od prihoda od poreza, prihoda od pomoći iz inozemstva i od subjekta unutar opće države, prihoda od imovine, prihoda od administrativnih pristojbi i po posebnim propisima te prihoda od kazni, upravne mjere.

Prihodi od prodaje nefinancijske imovine sastoje se od prihoda od prodaje neproizvedene imovine i prihoda od prodaje proizvedene imovine.

Manjak/višak prihoda iz prethodne godine planiran je proračunom u iznosu od 46.453,00 eura, te se prvim izmjenama i dopunama povećava i iznosi 154.152,67 eura viška prihoda iz prethodne godine.

Prihodi poslovanja

U odnosu na plan prihoda proračuna u predloženim izmjenama i dopunama proračuna značajnije promjene prihoda uslijedile su na slijedećim skupinama prihoda, odnosno stavkama:

- prihodi od poreza (61) smanjuju se za 194.983,50 eura. Plan poreznih prihoda u Proračunu za 2025. godinu izrađen je uzimajući u obzir poreznu reformu te Zakon o izmjenama i dopuni Zakona o lokalnim porezima (Narodne novine, broj 152/24). Dosadašnji prihod od poreza na kuće za odmor u cijelosti je bio prihod Općine Baška. Izmjenama zakona, porez na kuće za odmor zamijenjen je porezom na nekretnine. Porez na nekretnine lokalni je porez čiji se prihod dijeli 80% jedinici lokalne samouprave te 20% jedinici područne (regionalne) samouprave. Smanjenjem dijela prihoda jedinice lokalne samouprave, prilikom izrade proračuna planiralo se da će se povećavati godišnji iznos po iznosa po m². Na 30. sjednici održanoj 25. veljače 2025. godine Općinsko vijeće donijelo je Odluku o izmjenama Odluke o lokalnim porezima Općine Baška te je iznos poreza na nekretnine koji se plaća u godišnjem iznosu određen na sljedeći način: 4,50 eura/m² korisne površine nekretnine za nekretnine koje se nalaze na području naselja Baška te 3,60 eura/m² korisne površine nekretnine za nekretnine koje se nalaze na području naselja Batomalj, Draga Bašćanska i Jurandvor. Na temelju navedene Odluke, iznos poreza na nekretnine u odnosu na 2024. godinu jest povećan, no ne u visini koja je bila planirana. Slijedom toga, kako je utvrđeni iznos poreza niži od ranije predviđenog, bilo je nužno izvršiti izmijenu u okviru Prvih izmjena i dopuna Proračuna te smanjiti planirani iznos prihoda od poreza;

- prihodi od pomoći iz inozemstva i od subjekata unutar općeg proračuna (63) povećava se za 36.843,65 eura. Izmijene u odnosu na Proračun odnose se na:

* smanjenje kapitalnih pomoći iz državnog proračuna za rekonstrukciju Doma kulture u interpretacijski centar Baška u iznosu od 70.000,00 eura;
* smanjenje kapitalnih pomoći iz županijskog proračuna za rekonstrukciju Doma kulture u interpretacijski centar Baška te za projektnu dokumentaciju Doma za starije i nemoćne osobe u ukupnom iznosu od 50.000,00 eura;
* smanjenje pomoći od izvanproračunskih korisnika od Fonda za zaštitu okoliša u iznosu od 30.000,00 eura;
* povećanje tekućih pomoći iz županijskog proračuna u iznosu od 47.100,00 eura za sufinanciranje projekta promocije turizma „Crna ovca“, sufinanciranje projekta sanacije fasade u zgradi Narodnog doma u Jurandvoru, sufinanciranje usluge pomoći u kući u 2025. godini, sufinanciranju usluge logopedske terapije i rehabilitacije u 2025. godini te sufinanciranje lokalnih izbora;
* povećanje kapitalnih pomoći od ostalih izvanproračunskih korisnika državnog proračuna (Hrvatske vode) u iznosu od 101.700,00 eura. Dodatno, predviđen je iznos od 30.000,00 eura za prijavljeni projekt iz područja sigurnosti cestovnog prometa na području Republike Hrvatske za 2025. godinu, za koji se rezultati još uvijek očekuju.

- prihodi od imovine (64) smanjuju se za 61.045,00 eura te sada iznose 720.048,00 eura. Mijenjaju se na sljedeći način: umanjuje se iznos za naknadu za koncesije za turističko zemljište - hoteli u iznosu od 17.515,00 eura jer su se navedeni prihodi naplatili u 2024. godini, umanjuje se iznos za zakupnine na turističkom zemljištu – hoteli u iznosu od 15.541,00 jer su se navedeni prihodi naplatili u 2024. godini (prihodi iz prijašnjih godina), te se umanjuje prihod od zakupa javnih površina u iznosu od 28.000,00 jer se do kraja godine ne očekuje ostvarenje prihoda u planiranom iznosu.

- prihodi od upravnih i administrativnih pristojbi, prihodi po posebnim propisima i naknada (65) smanjuju se za 18.822,13 eura i sada iznose 1.181.595,87 eura a u najvećem iznosu odnose se na smanjenje prihoda od komunalne naknade za koji se očekuje ostvarenje prihoda po zaduženjima u 2025. godini.

Prihodi od prodaje nefinancijske imovine

U odnosu na plan prihoda od prodaje nefinancijske imovine, Prvim izmjenama i dopunama proračuna došlo je do smanjenja prihoda od prodaje zemljišta u iznosu od 207.958,00 eura jer se do kraja godine ne očekuje prodaja zemljišta u planiranom iznosu od 436.094,00 eura.

B) RASHODI I IZDACI PRORAČUNA

Predložene Izmjene i dopune proračuna smanjuju rashode i izdatke za ukupno 338.265,31 eura na iznos od 9.541.637,69 eura, a promjene su uslijedile:

Tablica 2. Rashodi i izdaci Proračuna

EUR

|  |  |  |  |
| --- | --- | --- | --- |
| OPIS | PLAN ZA 2025. GODINU | POVEĆANJE/SMANJENJE | IZMJENE 2025 (NOVI PLAN) |
| UKUPNI RASHODI I IZDACI | 9.879.903,00 | -338.265,31 | 9.541.637,69 |
| UKUPNO RASHODI | 9.037.501,00 | -232.068,28 | 8.805.437,72 |
| RASHODI POSLOVANJA | 4.230.869,00 | -138.324,21 | 4.092.544,79 |
| RASHODI ZA ZAPOSLENE | 637.147,00 | -61.564,00 | 575.583,00 |
| MATERIJALNI RASHODI | 2.255.925,33 | -289.780,62 | 1.966.144,71 |
| FINANCIJSKI RASHODI | 6.601,00 | 10,00 | 6.611,00 |
| SUBVENCIJE | 30.062,00 | 149.819,00 | 179.881,00 |
| POMOĆI | 614.677,00 | 17.453,00 | 632.130,00 |
| NAKNADE GRAĐANIMA I KUĆANSTVIMA | 233.358,00 | 56.995,00 | 290.353,00 |
| OSTALI RASHODI | 453.098,67 | -11.256,59 | 441.842,08 |
| RASHODI ZA NABAVU NEF. IMOVINE | 4.806.632,00 | -93.744,07 | 4.712.887,93 |
| RASHODI ZA NABAVU NEPROIZVEDENE DUGOTRAJNE IMOVINE | 636.094,00 | -386.094,00 | 250.000,00 |
| RASHODI ZA NABAVU PROIZVEDENE DUGOTRAJNE IMOVINE | 3.007.347,00 | 301.628,93 | 3.308.975,93 |
| RASHODI ZA DODATNA ULAGANJA NA NEFINANCIJSKOJ IMOVINI | 1.163.191,00 | -9.279,00 | 1.153.912,00 |
| UKUPNO IZDACI | 842.402,00 | -106.197,03 | 736.204,97 |
| IZDACI ZA FINANCIJSKU IMOVINU I OTPLATE ZAJMOVA | 842.402,00 | -106.197,03 | 736.204,97 |
| IZDACI ZA DIONICE I UDJELE U GLAVNICI | 205.184,00 | -106.197,03 | 98.986,97 |
| IZDACI ZA OTPLATU GLAVNICE PRIMLJENIH KREDITA I ZAJMOVA | 637.218,00 | 0,00 | 637.218,00 |

Rashodi poslovanja

Rashodi poslovanja sadrže rashode za zaposlene, materijalne i financijske rashode, subvencije, pomoći, naknade građanima i kućanstvima te ostale rashode.

U odnosu na plan rashoda proračuna u predloženim Izmjenama i dopunama proračuna značajnije promjene rashoda uslijedile su na slijedećim stavkama:

- rashodi za zaposlene (31) smanjuju se za iznos od 61.564,00 eura, a navedeno smanjenje temelji se na dosadašnjem izvršenju rashoda za zaposlene zaključno sa lipnjem 2025. godine, kao i na planiranim rashodima do kraja proračunske godine;

 - materijalni rashodi (32) smanjuju se za 289.780,62 eura, a najveće smanjenje odnosi se na rashode za usluge, prvenstveno zbog smanjenja rashoda za održavanje opreme na pomorskom dobru i održavanje pomorskog dobra koji se do kraja godine neće moći realizirati;

- subvencije (35) se povećavaju za 149.819,00 eura zbog planirane provedbe Programa mjera poticanja privatnih iznajmljivača na području Općine Baška za razdoblje 2025.-2027. godine; koji se planirati započeti s realizacijom u rujnu 2025. godine;

- pomoći dane u inozemstvu i unutar općeg proračuna (36) se u planiranom iznosu povećavaju za 17.453,00 eura te se odnose na povećanim tekućim pomoćima unutar općeg proračuna za provedbu nove katastarske izmjere i obnove zemljišne knjiga za k.o. Jurandvor i povećanim tekućim pomoćima proračunskim korisnicima drugih korisnika za financiranje redovne djelatnosti dječjeg vrtića;

- naknade građanima i kućanstvima na temelju osiguranja i druge naknade (37) se u planiranom iznosu povećavaju za 56.995,00 eura a odnosi se u većem dijelu na pomoći dane (božićnice) svim umirovljenicima i osobama starijim od 65 godina s prebivalištem na području Općine Baška u iznosu 100,00 eura po osobi;

- ostali rashodi (38) smanjuju se za 11.256,59 eura u dijelu koji se odnosi na tekuće donacije u novcu, Smanjenje se u najvećoj mjeri odnosi na umanjenje planiranih rashoda za donacije vjerskim zajednicama. koja se u najvećoj mjeri odnosi na smanjenje planiranih rashoda za donacije vjerskim zajednicama.

Rashodi za nabavu nefinancijske imovine

Rashodi za nabavu nefinancijske imovine sadrže rashode za nabavu neproizvedene dugotrajne imovine, rashode za nabavu proizvedene dugotrajne imovine i rashode za dodatna ulaganja na nefinancijskoj imovini.

U odnosu na plan proračuna za rashode za nabavu nefinancijske imovine u predloženim Izmjenama i dopunama proračuna značajnije promjene rashoda uslijedile su na slijedećim stavkama:

 - rashodi za nabavu neproizvedene dugotrajne imovine (41) – smanjuju se u iznosom od 386.094,00 eura, za kupnju zemljišta za formiranje prometnica i gradnju budućeg doma za starije i nemoćne osobe;

 - rashodi za nabavu proizvedene dugotrajne imovine (42) – povećavaju se u iznosu od 301.628,93 eura. Povećanje se u najvećoj mjeri odnosi na dodatna sredstva za kamenopopločenje u ulici Gorinka te na ispravak osnovnog računa, budući da se rashodi vezani za **zajednički projekt Općine Baška, Ponikve voda d.o.o. i Smart Island Krk d.o.o.** – koji obuhvaća **izgradnju DTK mreže, rekonstrukciju sanitarne kanalizacije u ulici Stari dvori te uređenje vodotoka Gruh** – umjesto na kontu 53 sada pravilno evidentiraju na kontu 42.

- rashodi za dodatna ulaganja na nefinancijskoj imovini (45) – smanjuju se za iznos od 9.279,00 eura jer u ovoj godini neće biti potrebe za dodatnim ulaganjima na nefinancijskoj imovini.

Izdaci za financijsku imovinu i otplate kredita

Izdaci za financijsku imovinu i otplate kredita sadrže izdatke za dionice i udjele u glavnici i izdatke za otplatu glavnice primljenih kredita i zajmova.

U odnosu na plan proračuna za izdatke za financijsku imovinu i otplate zajmova značajnije promjene izdataka uslijedile su na slijedećim stavkama:

- izdaci za dionice i udjele u glavnici (53) – smanjuju se u iznosu od 106.197,03 eura zbog prethodno pogrešno evidentiranog iznosa koji se odnosio na **zajednički projekt Općine Baška, Ponikve voda d.o.o. i Smart Island Krk d.o.o.** – predmetni rashodi sada se pravilno evidentiraju na rashode a ne na izdatke za dionice i udjele u glavnici.

 II. OBRAZLOŽENJE PRENESENOG MANJKA, ODNOSNO VIŠKA PRORAČUNA OPĆINE BAŠKA

Raspoloživa sredstva iz prethodnih godina sadrže podatak o višku ili manjku sredstava iz prethodne godine i prijašnjih godina Općine Baška. Ukupni preneseni višak iz 2024. godine iznosi 154.152,67 eura te se sukladno Odluci o raspodjeli rezultata (SN PGŽ 14/25) raspoređuje.